Document ID: 32014R0319

KOMISJONI MÄÄRUS (EL) nr 319/2014,
27. märts 2014,
milles käsitletakse Euroopa lennundusohutusametile makstavaid lõive ja tasusid ning tunnistatakse kehtetuks määrus (EÜ) nr 593/2007
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 20. veebruari 2008. aasta määrust (EÜ) nr 216/2008, mis käsitleb tsiviillennunduse valdkonna ühiseeskirju ja millega luuakse Euroopa Lennundusohutusamet ning tunnistatakse kehtetuks nõukogu direktiiv 91/670/EMÜ, määrus (EÜ) nr 1592/2002 ning direktiiv 2004/36/EÜ, (1) eriti selle artikli 64 lõiget 1,
olles konsulteerinud Euroopa Lennundusohutusameti haldusnõukoguga
ning arvestades järgmist:
(1)
Euroopa Lennundusohutusameti (edaspidi „amet”) tulud koosnevad liidu ja kõigi määruse (EÜ) nr 216/2008 artiklis 66 osutatud kolmandate Euroopa riikide osamaksudest, ameti väljaantud, pikendatud või muudetud sertifikaatide ja heakskiitude taotlejate makstud lõivudest ning väljaannete avaldamise, kaebuste menetlemise, koolituste ja kõigi muude ameti osutatavate teenuste eest makstavatest tasudest.
(2)
Komisjoni määrusega (EÜ) nr 593/2007 (2) kehtestati ametile makstavad lõivud ja tasud. Kõnealuseid lõive ja tasusid aga on vaja kohandada, et tagada tasakaal ameti teostatavateks sertifitseerimistoiminguteks ja teenuste osutamiseks tehtud kulutuste ning nende kulutuste katmiseks vajalike tulude vahel.
(3)
Käesoleva määruse kohased lõivud ja tasud tuleks kehtestada läbipaistvalt, õiglaselt ja ühtselt.
(4)
Ametile makstavad lõivud ei tohiks vähendada asjaomaste Euroopa ettevõtjate konkurentsivõimet. Lisaks tuleks nende lõivude ja tasude kehtestamisel piisavalt arvestada väikeettevõtjate maksevõimet.
(5)
Kuigi tsiviillennundusohutus peaks olema kõige olulisem eesmärk, tuleks ametil oma ülesandeid täites siiski täielikult arvesse võtta ka kulutõhusust.
(6)
Ettevõtjaid ei tohiks diskrimineerida nende geograafilise asukoha alusel ühe või teise liikmesriigi territooriumil. Järelikult tuleks selliste ettevõtjate nimel tehtavate sertifitseerimistoimingutega seotud sõidukulud summeerida ja jagada taotlejate vahel.
(7)
Käesoleva määrusega nähakse ette võimalus, et amet võib nõuda lõive selliste sertifitseerimistoimingute eest, mida käesoleva määruse lisas ei ole loetletud, kuid mis kuuluvad määruse (EÜ) nr 216/2008 reguleerimisalasse.
(8)
Taotlejal peaks olema võimalik nõuda finantsarvestust sertifitseerimistoimingu või osutatava teenuse eest maksmisele kuuluva hinnangulise summa kohta. Tasu kindlaksmääramise kriteeriumid peaksid olema selged, ühtsed ning avalikustatud. Kui kõnealust summat ei ole võimalik ette kindlaks määrata, peaks amet kehtestama läbipaistvad põhimõtted, kuidas hinnata maksmisele kuuluvat summat sertifitseerimistoimingu tegemise või teenuse osutamise ajal.
(9)
Kindlaks tuleks määrata käesoleva määruse kohaste lõivude ja tasude maksmise tähtajad.
(10)
Maksmata jätmise puhuks tuleks kehtestada asjakohased parandusmeetmed, näiteks katkestada taotluse menetlemine, tunnistada asjakohased heakskiidud kehtetuks, lõpetada sertifitseerimistoimingute tegemine ja teenuste osutamine asjaomasele taotlejale ning nõuda maksmata summa sisse olemasolevate vahendite kaudu.
(11)
Ettevõttel peaks olema võimalik teha finantsprognoose ning arvestada neilt võetavate lõivude ja tasudega. Samas on oluline säilitada tasakaal ameti poolt sertifitseerimistoimingute teostamiseks ja teenuste osutamiseks tehtud kogukulutuste ning saadud lõivude ja tasude kogusumma vahel. Vastavalt raamfinantsmääruse (3) sätetele tuleks kehtestada sellised lõivu- ja tasumäärad, millega välditakse puudujääki või märkimisväärse ülejäägi kogunemist. Seega tuleks pideva ja olulise puudu- või ülejäägi korral lõivu- ja tasumäärad ameti majandustulemustele ja finantsprognoosidele tuginedes üle vaadata.
(12)
Enne lõivude mis tahes muutmist tuleks konsulteerida huvitatud isikutega. Lisaks peaks amet regulaarselt teavitama huvitatud isikuid sellest, kuidas ja mille alusel lõive arvutatakse. Selline teave peaks andma huvitatud isikutele ülevaate ameti kuludest ja töö tulemuslikkusest.
(13)
Käesoleva määrusega kehtestatud lõivu- ja tasumäärad peaksid põhinema ameti prognoosidel oma töökoormuse ja sellega seotud kulude kohta. Nende lõivu- ja tasumäärade läbivaatamisel tuleks järgida menetlust, mis võimaldab teha muudatusi tarbetu viivituseta, lähtudes ameti kogemustest käesoleva määruse rakendamisel, ressursside, töömetoodika ja nendest tuleneva töö tõhususe suurenemise pidevast jälgimisest ning rahastamisvajaduste pidevast hindamisest. Seoses sellega tuleks märkida, et amet on kohustatud hiljemalt 2016. aasta jaanuariks katma lõivudest ja tasudest saadavast sissetulekust oma töötajate pensioniskeemidesse tehtavad maksed. Lõivude ja tasude suurust tuleb selle finantsnõude täitmiseks kohandada.
(14)
Ameti poolt lennuliikluse korraldamise ja aeronavigatsiooniteenuste (ATM/ANS) valdkonnas osutatavate teenustega seotud kulutused peab komisjoni rakendusmääruse (EL) nr 391/2013 (4) artikli 6 kohaselt olema võimalik katta aeronavigatsiooniteenuste kasutajate makstavatest tasudest.
(15)
On asjakohane sätestada, et ameti otsuse edasikaebamiseks tuleb eelnevalt katta kõik asjaomase edasikaebamisega seotud kulud.
(16)
Tegelikku töökoormust kolmandate riikide toodete sertifitseerimisel tuleks hinnata määruse (EÜ) nr 216/2008 artikli 12 lõikes 1 osutatud lepingute alusel. Põhimõtteliselt esitatakse kõnealustes lepingutes protsess, mille kohaselt amet tunnustab sertifikaate, mille on välja andnud liiduga asjaomase lepingu sõlminud kolmas riik. Sellest tulenev töökoormus peaks erinema ameti teostatavaks sertifitseerimiseks vajaliku protsessiga seotud töökoormusest.
(17)
Käesolevas määruses sätestatud meetmed on kooskõlas määruse (EÜ) nr 216/2008 artikli 65 lõike 1 kohaselt asutatud komitee arvamusega.
(18)
Seepärast tuleks määrus (EÜ) nr 593/2007 kehtetuks tunnistada,
ON VASTU VÕTNUD KÄESOLEVA MÄÄRUSE:
I PEATÜKK
ÜLDSÄTTED
Artikkel 1
Reguleerimisese
Käesolevas määruses sätestatakse toimingud, mille eest tuleb maksta lõive ja tasusid, lõivude ja tasude suurus ning nende maksmise viis.
Artikkel 2
Mõisted
Käesolevas määruses kasutatakse järgmisi mõisteid:
a) „lõivud”- summad, mille amet kehtestab ja taotlejad maksavad sertifitseerimistoimingute eest;
b) „tasud”- summad, mis amet saab taotlejalt teenuste (v.a ameti tehtavad sertifitseerimistoimingud) osutamise eest, või edasikaebamise korral edasikaebuse esitanud füüsilise või juriidilise isiku makstud summad;
c) „sertifitseerimistoiming”- kõik määruse (EÜ) nr 216/2008 ja selle rakenduseeskirjade kohaste sertifikaatide väljaandmiseks, pikendamiseks või muutmiseks ameti poolt otse või kaudselt tehtavad toimingud;
d) „teenus”- kõik ameti tehtavad toimingud (v.a sertifitseerimistoimingud), sealhulgas kaupade tarnimine;
e) „taotleja”- füüsiline või juriidiline isik, kes taotleb ametilt sertifitseerimistoimingut või teenuse osutamist.
Artikkel 3
Lõivude ja tasude kindlaksmääramine
1. Lõive ja tasusid nõuab sisse ja need kehtestab amet üksnes vastavalt käesolevale määrusele.
2. Liikmesriigid ei võta sertifitseerimistoimingute eest lõivu isegi juhul, kui nad teevad neid ameti nimel. Amet hüvitab liikmesriikidele kulud ameti nimel tehtavate sertifitseerimistoimingute eest.
3. Kõik lõivud ja tasud kehtestatakse ja makstakse eurodes.
4. Lisa I ja II osas osutatud summad indekseeritakse igal aastal inflatsioonimääraga vastavalt käesoleva määruse lisa IV osas sätestatud metoodikale.
5. Erandina lisas osutatud lõivudest võib liidu ja kolmanda riigi vahel sõlmitud kahepoolsete lepingute raames tehtavate sertifitseerimistoimingute suhtes kohaldada asjaomase kahepoolse lepingu sellekohaseid sätteid.
Artikkel 4
Lõivude ja tasude maksmine
1. Amet kehtestab lõivude ja tasude maksmise korra ning määrab kindlaks, missugustel tingimustel sertifitseerimistoimingute ja -teenuste osutamise eest tuleb maksta. Amet avaldab lõivude ja tasude maksmise korra oma veebisaidil.
2. Taotleja tasub kogu nõutava summa, kaasa arvatud asjaomase maksega seotud võimalikud ülekandekulud, 30 kalendripäeva jooksul alates arvele märgitud kuupäevast.
3. Kui amet ei saa arvele märgitud summat lõikes 2 sätestatud ajavahemiku jooksul, võib ta nõuda intressi iga maksmisega viivitatud päeva eest.
4. Intressimäär vastab Euroopa Keskpanga põhiliste refinantseerimistoimingute suhtes kohaldatavale Euroopa Liidu Teataja C-seerias avaldatud intressimäärale, mis kehtib selle kuu esimesel kalendripäeval, kuhu tähtpäev langeb, ning sellele lisandub kaheksa protsenti.
5. Kui ametil on tõendeid selle kohta, et taotleja finantssuutlikkus on ohus, võib ta taotluse tagasi lükata, v.a juhul, kui taotleja esitab pangatagatise või avab tagatishoiuse.
6. Amet võib taotluse tagasi lükata ka juhul, kui taotleja ei ole täitnud oma maksekohustusi seoses ameti tehtavate sertifitseerimistoimingute või osutatavate sertifitseerimisteenustega, v.a juhul, kui taotleja maksab kõnealuste sertifitseerimistoimingute või -teenuste eest tasumata summad.
Artikkel 5
Reisikulud
1. Kui käesoleva määruse lisa I osas ja II osa punktis 1 osutatud sertifitseerimistoiming tehakse või sertifitseerimisteenus osutatakse kas osaliselt või täielikult väljaspool liikmesriikide territooriumi, peab taotleja tasuma reisikulud vastavalt järgmisele valemile:
2. II lisa punktis 2 osutatud teenuste eest peab taotleja teenuse osutamise geograafilisest asukohast olenemata tasuma reisikulud vastavalt järgmisele valemile:
3. Lõigetes 1 ja 2 osutatud valemites kasutatud sümbolid tähistavad järgmist:
d
=
tasumisele kuuluvad reisikulud;
v
=
transpordikulud;
a
=
komisjoni kehtestatud ametlik päevarahamäär, mis katab majutust, toitlustamist, kohalikku transporti lähetuse sihtkohas ja muid erinevaid kulusid (5);
h1
=
reisiaeg (ekspertide töötundide arvu ja asjakohaseks reisiks kulunud aja suhe), mis arvutatakse käesoleva määruse lisa II osa punktis 1 sätestatud tunnitasu alusel;
h2
=
reisiaeg (ekspertide töötundide arvu ja asjakohaseks reisiks kulunud aja suhe), mis arvutatakse käesoleva määruse lisa II osa punktis 2 sätestatud tunnitasu alusel;
e
=
keskmine reisikulu liikmesriikide territooriumil (sealhulgas liikmesriikide territooriumil transpordivahendites veedetud keskmine aeg) korrutatuna käesoleva määruse lisa II osa punktis 1 sätestatud tunnitasuga. Reisikulud vaadatakse igal aastal läbi ja indekseeritakse.
Artikkel 6
Finantsarvestus
1. Taotleja võib ametilt nõuda eelkalkulatsiooni tasumisele kuuluva summa kohta.
2. Kui taotleja nõuab ametilt eelkalkulatsiooni või muudetud eelkalkulatsiooni, tuleb asjaomased toimingud peatada seni, kuni amet on esitanud asjakohase kalkulatsiooni ja taotleja on sellega nõustunud.
3. Kui ilmneb, et toiming on lihtsam ja selleks kulub algselt prognoositust vähem aega, või on vastupidiselt keerukam ja nõuab rohkem aega, kui amet suutis mõistlikult prognoosida, peab amet eelkalkulatsiooni muutma.
II PEATÜKK
LÕIVUD
Artikkel 7
Üldsätted lõivude tasumise kohta
1. Sertifitseerimistoimingu kogu lõivusumma tuleb enne asjaomase toimingu alustamist ära maksta, kui amet ei ole pärast finantsriskide nõuetekohast hindamist otsustanud teisiti. Pärast taotluse saamist või järelevalveperioodi või üheaastase perioodi algust võib amet nõuda lõivu tasumist ühe maksena.
2. Lõiv, mida taotleja maksab konkreetse sertifitseerimistoimingu eest, koosneb järgmisest:
a)
käesoleva määruse lisa I osas kindlaks määratud lõiv või
b)
muutuv lõivusumma.
3. Lõike 2 punktis b osutatud muutuva lõivusumma kindlaksmääramisel korrutatakse tegelik töötundide arv käesoleva määruse lisa II osa punktis 1 sätestatud tunnitasuga.
4. Amet võib uue määruse kohaldamise korral kehtestada määruse (EÜ) nr 216/2008 asjakohaste sätete alusel tehtavate sertifitseerimistoimingute suhtes kooskõlas käesoleva määruse lisa II osa punktiga 1 lõive muude kui käesoleva määruse lisas osutatud sertifitseerimistoimingute suhtes ja kohaldada neid seni, kuni asjaomaseid lõive käsitlevad konkreetsed sätted on võimalik inkorporeerida käesolevasse määrusesse.
Artikkel 8
Makseperioodid
1. Käesoleva määruse lisa I osa tabelites 1-4 osutatud lõive makstakse iga taotluse eest ja iga 12-kuulise perioodi eest. Üle 12-kuulise perioodi puhul on lõivu suurus 1/365 asjaomasest aastasest lõivust iga päeva kohta.
2. Käesoleva määruse lisa I osa tabelis 5 osutatud lõive makstakse iga taotluse eest.
3. Käesoleva määruse lisa I osa tabelis 6 osutatud lõive makstakse iga 12-kuulise perioodi eest.
4. Käesoleva lisa I osa tabelites 7-11 osutatud organisatsioonidega seotud lõive makstakse järgmiselt:
a)
sertifikaadilõive makstakse iga taotluse eest ja
b)
järelevalvelõive iga 12-kuulise perioodi eest;
c)
kui organisatsioonis tehakse mingeid muudatusi, mis mõjutavad talle välja antud sertifikaati, arvestatakse tasumisele kuuluv järelevalvelõiv ümber alates järgmisest 12-kuulisest perioodist.
Artikkel 9
Taotluse tagasilükkamine
1. Amet võib taotluse tagasi lükata, kui sertifitseerimistoimingu eest makstav lõiv ei ole artikli 4 lõikes 2 sätestatud ajavahemiku jooksul laekunud ja amet on pärase seda taotlejaga konsulteerinud.
2. Kui amet katkestab sertifitseerimistoimingu, tuleb järgmistel juhtudel viivitamata tasuda kogu lõivujääk, mis arvutatakse jooksva 12-kuulise perioodi töötundide põhjal, kuid mis ei ületa kindlaksmääratud lõivusummat, samuti reisikulud ja kõik muud maksmisele kuuluvad summad:
a)
kui amet lükkab taotluse tagasi või
b)
amet katkestab sertifitseerimistoimingu
i)
taotleja makseraskuste tõttu;
ii)
kuna taotleja ei vasta kohaldatavatele nõuetele või
iii)
taotleja otsustab taotluse tagasi võtta või projekti teostamise edasi lükata.
3. Kui taotleja nõudmise korral alustab amet uuesti katkestatud sertifitseerimistoimingut, kehtestab amet uue lõivusumma toimingu eest varem makstud lõive arvesse võtmata.
Artikkel 10
Sertifikaadi peatamine või tühistamine
1. Kui maksmisele kuuluvad lõivud ei ole artikli 4 lõikes 2 osutatud ajavahemiku jooksul laekunud, võib amet asjaomase sertifikaadi pärast taotlejaga konsulteerimist peatada või tühistada.
2. Kui amet peatab sertifikaadi kehtivuse aasta- või järelevalvelõivu maksmata jätmise tõttu või seetõttu, et taotleja ei vasta kohaldatavatele nõuetele, jätkuvad asjakohased lõivu maksmise perioodid ja taotleja peab maksma lõivu ka sertifikaadi peatumise aja eest.
3. Kui amet tühistab sertifikaadi, tuleb tasuda kogu lõivujääk, mis arvutatakse jooksva 12-kuulise perioodi töötundide põhjal, kuid mis ei ületa kindlaksmääratud lõivusummat, ning kõik muud sel ajahetkel maksmisele kuuluvad summad.
Artikkel 11
Sertifikaadist loobumine või selle ülekandmine
Kui sertifikaadi omanik loobub sertifikaadist või kannab selle üle, tuleb sertifikaadist loobumise või selle ülekandmise ajaks tasuda kogu lõivujääk, mis arvutatakse jooksva 12-kuulise perioodi töötundide põhjal, kuid mis ei ületa kindlaksmääratud lõivusummat, samuti reisikulud ja kõik muud sel ajahetkel maksmisele kuuluvad summad.
Artikkel 12
Erinõuete kohased sertifitseerimistoimingud
Lõivusummat võib erandkorras suurendada, et hüvitada kõik kulud, mis ametil tekivad seoses sellega, et vastu tulla taotleja esitatud erinõudmisele, kui kõnealuse erinõudmise suhtes kohaldatakse erandkorras järgmist:
a)
rakendatakse personalikategooriaid, keda amet oma tavapärast töökorda järgides tavaliselt ei rakendaks, või
b)
rakendatakse inimressursse mahus, mis võimaldab toimingut sooritada ameti tavapärasest töökorrast lühema ajaga.
III PEATÜKK
TASUD
Artikkel 13
Tasud
1. Ametile käesoleva määruse lisa II osa punktis 1 loetletud teenuste eest makstavate tasude suurus peab olema võrdne teenuse tegeliku maksumusega. Selleks makstakse ametile teenuse osutamisele kulunud aja eest kõnealuses lisas osutatud tunnitasu alusel.
2. Ametile muude kui käesoleva määruse lisa II osa punktis 1 loetletud teenuste eest makstavate tasude suurus on võrdne teenuse tegeliku maksumusega. Seetõttu makstakse ametile teenuse osutamisele kulunud aja eest käesoleva määruse lisa II osa punktis 2 osutatud tunnitasu alusel.
3. Selliste konkreetse teenuse osutamise kulude arvestamiseks, mille suurust ei ole võimalik nõuetekohaselt kindlaks teha ega tunnitasu alusel välja arvutada, kohaldatakse sisemisi haldusmenetlusi.
Artikkel 14
Tasude kehtestamise aeg
Tasud tuleb sisse nõuda enne asjaomase teenuse pakkumist, kui amet ei ole pärast finantsriskide nõuetekohast hindamist otsustanud teisiti.
IV PEATÜKK
APELLATSIOONKAEBUSED
Artikkel 15
Kaebuste menetlemine
1. Määruse (EÜ) nr 216/2008 artikli 44 kohase apellatsioonkaebuse menetlemise eest võetakse tasu. Tasu suurus arvutatakse vastavalt käesoleva määruse lisa III osas sätestatud meetodile. Kaebus võetakse menetlusse ainul juhul, kui selle eest on lõikes 3 osutatud ajavahemiku jooksul makstud menetlustasu.
2. Kaebuse esitanud juriidiline isik esitab ametile volitatud töötaja allkirjastatud tõendi kaebuse esitaja käibe kohta. Kõnealune tõend esitatakse koos apellatsioonkaebusega.
3. Apellatsioonitasu makstakse vastavalt ameti kehtestatud kohaldatavale menetlusele 60 kalendripäeva jooksul alates ametile kaebuse esitamisest.
4. Kui apellatsioonkaebus laheneb selle esitaja kasuks, hüvitab amet makstud apellatsioonitasu.
V PEATÜKK
AMETI MENETLUSED
Artikkel 16
Üldsätted
1. Amet eristab oma tulude ja kulude hulgas sertifitseerimistoimingute ja teenuste osutamisega seotud kulusid ja tulusid.
Selleks et eristada tulusid ja kulusid vastavalt esimese lõigus sätestatule:
a)
kantakse ameti sertifitseerimistoimingute eest saadud lõivud ja tasud eraldi kontole ning nende kohta peetakse eraldi raamatupidamisarvestust;
b)
amet seab tulude ja kulude jaoks sisse analüütilise arvepidamise ja kasutab seda.
2. Iga finantsaasta alguseks koostatakse lõivude ja tasude laekumise esialgne üldprognoos. See prognoos rajaneb ameti eelnevatel finantstulemustel, tema oodatavatel kuludel ja tuludel ning esialgsel tööplaanil.
3. Kui finantsaasta lõpus ületab makstud lõivudest, mida vastavalt määruse (EÜ) nr 216/2008 artikli 64 lõikele 5 loetakse sihtotstarbelisteks tuludeks, saadud kogusissetulek sertifitseerimistoimingute kogumaksumuse, kasutatakse tulude ülejääki vastavalt ameti finantsmääruse artikli 19 lõike 1 punktile a sertifitseerimistoimingute rahastamiseks.
Artikkel 17
Hindamine ja läbivaatamine
1. Amet annab komisjonile, määruse (EÜ) nr 216/2008 artikli 33 lõike 4 kohaselt loodud haldusnõukogule ja huvitatud isikutest koosnevale nõuandeorganile igal aastal teavet lõivude koostisosade kohta, mis võetakse aluseks lõivumäärade kehtestamisel. See teave koosneb eelkõige eelmise ja järgnevate aastate kulude jaotusest.
2. Amet vaatab käesoleva määruse lisa korrapäraselt läbi selle tagamiseks, et ameti kehtestatud lõivu- ja tasusummad kajastaksid nõuetekohaselt olulist teavet ameti eeldatavate tulude ja kulude aluseks olevate eelduste kohta.
Vajaduse korral võib käesoleva määruse läbi vaadata hiljemalt viis aastat pärast selle jõustumist. Vajaduse korral tuleb määrust muuta, võttes eelkõige arvesse ameti tulusid ja tema tegevusega seotud kulusid.
3. Enne arvamuse avaldamist käesoleva määruse lisas osutatud summasid käsitlevate muutmisettepanekute kohta konsulteerib amet lõikes 1 osutatud huvitatud isikutest koosneva nõuandeorganiga. Konsulteerimise käigus selgitab amet kavandatava muudatuse põhjusi.
VI PEATÜKK
ÜLEMINEKU- JA LÕPPSÄTTED
Artikkel 18
Kehtetuks tunnistamine
Määrus (EÜ) nr 593/2007 tunnistatakse kehtetuks.
Artikkel 19
Üleminekusätted
1. Käesolevat määrust kohaldatakse järgmiselt:
a)
lisa I ja II osas sätestatud lõive kohaldatakse kõikide pärast käesoleva määruse jõustumist esitatud taotluste suhtes;
b)
käesoleva määruse lisa I osa tabelites 1-4 ja 6-12 sätestatud iga-aastaseid ja järelevalvelõive hakatakse kohaldama pärast käesoleva määruse jõustumist mis tahes jooksvate sertifitseerimistoimingute eest maksmisele kuuluva järgmise iga-aastase osamakse suhtes;
c)
käesoleva määruse lisa II osas sätestatud tunnitasusid kohaldatakse käesoleva määruse jõustumisest alates kõikide tunnitasu alusel maksustavate toimingute suhtes;
d)
artikli 3 lõikes 4 osutatud indekseerimine tehakse iga aasta 1. jaanuaril pärast käesoleva määruse jõustumist alates 2015. aasta jaanuarist.
2. Olenemata artikli 18 sätetest kohaldatakse komisjoni määruste (EÜ) nr 488/2005 (6) ja (EÜ) nr 593/2007 sätteid jätkuvalt selliste lõivude ja tasude suhtes, mis artikli 20 kohaselt ei kuulu käesoleva määruse reguleerimisalasse.
Artikkel 20
Jõustumine
Käesolev määrus jõustub selle Euroopa Liidu Teatajas avaldamisele järgneva kuu esimesel päeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 27. märts 2014

Labels: 3
8
2
15